Man verdrink toe vlot omslaanPolisieduikers op die toneel. Foto: Verskaf Die liggaam van ŉ 29-jarige man is Vrydag sowat 6 m onder die water gevind nadat hy in die Bridle Drift-dam buite Oos-Londen in die Oos-Kaap verdrink het. Ao. Hazel Mqala, polisiewoordvoerder, het gesê die man en twee vriende is Donderdag na die dam om vis te gaan vang. “Die man het ŉ selfgemaakte vlot gehad en is in die dam in om vis uit ŉ net te gaan haal toe die vlot omgeslaan het. Die man kon nie swem nie en het onder die water verdwyn,” het Mqala gesê. Duikers van die Oos-Londen-polisie en die K9-soek-en-reddingseenheid is na die toneel ontbied waar hulle na die man gesoek het. “Donderdag se soektog het niks opgelewer nie. Die spanne het Vrydag die soektog by ŉ ander gedeelte van die dam hervat. Ná 40 minute se soektog onder die water, is die man se liggaam teen ŉ diepte van sowat 6 m gevind en na die oppervlak gebring.” Die oorledene se familie en die gemeenskap het die polisie geloof vir die goeie werk wat hulle gedoen het om die man se liggaam uit die diep water te kry. Die polisie doen ŉ geregtelike doodsondersoek.